《文度以大笏见遗奇伟特甚非鄙人所称拟柏梁体》
宋代·李处权

南越巨象何壮哉，齿牙脱落岁几枚。
削木混真易以埋，玩视常恐生怒猜。
良工到手能剪裁，成此大笏莫与偕。
远随舶贾凌涛雷，论贾奚啻百琼瑰。
异贶忽自王孙来，珍藏十袭敢遽开。
莹如截玉无纤埃，照人冰彩满袖怀。
惟君许我王佐才，我亦自负刚不摧。
他年致主登中台，垂绅峨弁直斗魁。
正色凜凜天可回，帝傍奸佞须击排。
恢复洪业平泰阶，写之丹青上云台。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。